《题幼眉鸥水草堂诗即用留别》
清代·曹寿铭

我初读君诗，与君未识面。谓是古人作，舌咋目先眩。

昔昔思见之，未由觌青盼。邂逅忽相遇，愕眙疑梦幻。

貌疏神愈亲，象忘意无间。西陵树若荠，镜湖水如靛。

东西遥相忘，伯劳与飞燕。会余来东皋，假馆比群彦。

风骚嗣前轨，东中盛坛坫。君尤横无敌，跳荡恣白战。

赤手搏修蛇，耿天倚长剑。意行无危途，遁状慑物变。

老干芟繁条，古藻谢今艳。俗儒喜缘饰，往往肆讥讪。

介然一是争，卓尔千春券。与余独神契，两载结欢忭。

诗论穷毫芒，危言苦针砭。学殖愧荒落，芜秽资锄铲。

砻玉攻纤瑕，锻金砺微欠。道义古所敦，方兹信不忝。

所冀无乖离，昕夕共樽宴。苒苒惊流光，二曜迅飞电。

揽镜搔短鬓，发容羡童丱。壮志非畴曩，頫首事薄宦。

别袖发耶溪，征车指畿甸。出门愁惘惘，风雪冻两骭。

飞沙欺天光，层冰滑磴栈。落日羸马嘶，荒驿敝裘绽。

岂不乐朋簪，驱驰坐贫贱。何当脱尘缚，联襼遂初愿。

掩卷一长嗟，遥天唳征雁。

作者简介：曹寿铭，字文孺，初名炳言，字烺斋，会稽人。咸丰戊午优贡，候选知县。有《曼志堂遗稿》。